Document ID: 31977R1805

PADOMES REGULA (EEK) Nr. 1805/77
(1977.gada 4. augusts),
kas liellopu un teļa gaļas nozarei nosaka īpašus noteikumus Regulas (EEK) Nr. 1055/77 par intervences aģentūras iepirkto produktu uzglabāšanu un pārvietošanu piemērošanai
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu,
ņemot vērā Padomes 1977.g. 17. maija Regulu (EEK) Nr. 1055/77 par intervences aģentūras iepirkto produktu uzglabāšanu un pārvietošanu[1] un jo īpaši tās 4. panta 6. punktu,
tā kā Komisijas 1977.gada 28. jūlija Regula (EEK) Nr. 1722/77[2] noteica kopējus noteikumus Regulas (EEK) Nr. 1055/77 par intervences aģentūras iepirkto produktu uzglabāšanu un pārvietošanu piemērošanai; tā kā īpaši noteikumi Regulas (EEK) Nr. 1055/77 piemērošanai būtu jāpieņem attiecībā uz liellopu un teļa gaļas nozari;
tā kā Regulas (EEK) Nr. 1055/77 3. panta 2. punkts nosaka, ka produkti, ko intervences aģentūra uzglabā ārpus tās dalībvalsts teritorijas, kuras jurisdikcijā tā atrodas, un kas netiek ievesti atpakaļ šajā dalībvalstī, ir jārealizē par tādām cenām un ar tādiem nosacījumiem, kas ir noteikti vai vēl jānosaka uzglabāšanas vietai; tā kā, ja uzglabāšanas vieta atrodas citas dalībvalsts teritorijā, ir jāņem vērā, aprēķinot pārdošanas cenu tāda darījuma gadījumā, kad cena ir iepriekš fiksēta, un fiksējot minimālo cenu, kad produktus pārdod konkursa kārtībā, jebkādu naudas vai pievienošanās kompensācijas summu, kas tiek iekasēta vai piešķirta tirdzniecībai ar identiskiem produktiem minēto dalībvalstu starpā;
tā kā, ja uzglabāšanas vieta atrodas ārpus Kopienas, būtu jāņem vērā jebkura piešķirtā kompensācija;
tā kā nav jāievēro noteikti Komisijas 1975.gada 17. janvāra Regulas (EEK) Nr. 193/75 9. panta 3. punkta noteikumi, kas nosaka vispārējus sīki izstrādātus noteikumus importa un eksporta licenču un iepriekš noteiktas kompensācijas sertifikātu piemērošanai lauksaimniecības produktiem[3], kurā jaunākie grozījumi izdarīti ar Regulu (EEK) Nr. 1470/77[4];
tā kā, lai izpildītu noteikumu par pierādījumu, ka produkti, ko uzglabā valstī, kura nav Kopienas dalībvalsts, ir tikuši laisti brīvā apritē, būtu jāpiemēro Komisijas 1975.gada 17. janvāra Regulas (EEK) Nr. 192/75, kas nosaka sīki izstrādātus noteikumus eksporta kompensāciju piemērošanai lauksaimniecības produktiem[5], kurā jaunākie grozījumi izdarīti ar Regulu (EEK) Nr. 1633/77[6], 11.panta noteikumi;
tā kā, lai vienkāršotu pārvaldi, būtu jāizstrādā noteikumi par to intervences aģentūras rīcībā esošo produktu pārdošanas cenu, ko uzglabā ārpus dalībvalsts, kuras jurisdikcijā šī aģentūra atrodas, un šī cena ir jāmaksā šīs dalībvalsts valūtā;
tā kā saskaņošanas nolūkā visus produktus, ko uzglabā ārpus tās dalībvalsts teritorijas, kuras jurisdikcijā atrodas intervences aģentūra, kas rīkojas ar šiem produktiem, pakļauj šīs regulas noteikumiem;
tā kā šajā regulā izklāstītie pasākumi saskan ar Liellopu gaļas pārvaldības komitejas atzinumu,
IR PIEŅĒMUSI ŠO REGULU.
1. pants
1. Ja intervences aģentūras rīcībā esošos liellopu gaļas produktus, ko uzglabā tādas dalībvalsts teritorijā, kuras jurisdikcijā šī intervences aģentūra neatrodas, pārdod par iepriekš noteiktu cenu, tad šo produktu pārdošanas cena atbilst identiska produkta pārdošanas cenai dalībvalstī, kuras jurisdikcijā šī intervences aģentūra atrodas, plus vai mīnus jebkāda naudas vai pievienošanās kompensācijas summa, ko piemēro tirdzniecības darījumos starp šo dalībvalsti un to dalībvalsti, kuras teritorijā produkts tiek uzglabāts.
2. Likme, kas jāizmanto, lai aprēķinātu 1. punktā minēto naudas vai pievienošanās kompensācijas summu, ir tā, ko piemēro dienā, kad tiek noslēgts pārdošanas līgums.
2. pants
1. Ja intervences aģentūras rīcībā esošos produktus uzglabā valstī, kas nav Kopienas dalībvalsts, un pārdod par iepriekš noteiktu cenu, tad produktu pārdošanas cena atbilst identisku produktu pārdošanas cenai dalībvalstī, kuras jurisdikcijā intervences aģentūra atrodas, mīnus vismazākā kompensācijas summa un mīnus vai plus jebkāda naudas vai pievienošanās kompensācijas summa, ko piemērotu, ja identiskais produkts tiktu eksportēts uz kādu valsti ārpus Kopienas.
2. Likme, kas jāizmanto, lai aprēķinātu minimālo kompensācijas summu un pievienošanās kompensācijas summu, ir tā, ko piemēro dienā, kad tiek noslēgts pārdošanas līgums.
Tomēr, ja dienā, kad noslēdz līgumu, pircējs uzrāda iepriekš noteiktas kompensācijas sertifikātu, tad minimālās kompensācijas summas aprēķinam piemērojamā likme ir tā, ko piemēroja dienā, kad tika iepriekš noteikta kompensācija.
Ja piemēro iepriekšējo daļu, dienu, kad noslēdz pārdošanas līgumu, uzskata par muitas eksporta formalitāšu nokārtošanas dienu.
Neskatoties uz Regulas (EEK) Nr. 193/75 9. panta 3. punktu, intervences aģentūra izdara ierakstus sertifikātā un apstiprina to.
3. Ja pircējs sešu mēnešu laikā, sākot no dienas, kurā tika noslēgts pārdošanas līgums, uzrāda pierādījumu par to, ka nopirktie produkti bija laisti brīvā apgrozībā tajā valstī ārpus Kopienas, kurā tos uzglabāja, vai citā valstī ārpus Kopienas, starpība starp kompensācijas summu, ko piemēro valstij ārpus kopienas, kur produktus laida brīvā apgrozībā, un minimālā kompensācija ir jāatskaita no pārdošanas cenas, kā precizēts 1. punktā.
Iepriekšējā daļā minēto pierādījumu uzrāda saskaņā ar Regulas (EEK) Nr. 192/75 11. pantu.
3. pants
Ja intervences aģentūras rīcībā esošos liellopu gaļas produktus, ko uzglabā vienas vai vairāku dalībvalstu teritorijās, bet ne tajā dalībvalstī, kuras jurisdikcijā šī intervences aģentūra atrodas, vai arī valstī ārpus Kopienas, pārdod konkursa kārtībā, tad saskaņā ar kārtību, kas noteikta Regulas (EEK) Nr. 805/68 27. pantā, nosaka minimālo pārdošanas cenu katrai dalībvalstij vai valstij ārpus Kopienas, kur produkti tiek uzglabāti, un katram produktam.
4. pants
To produktu pārdošanas cenas, uz kuriem attiecas šī regula, maksā tās dalībvalsts valūtā, kuras jurisdikcijā atrodas intervences aģentūra, kas rīkojas ar šiem produktiem.
5. pants
Šajā regulā dienu, kad intervences aģentūra pieņem lūgumu par līguma slēgšanu, uzskata par pārdošanas līguma noslēgšanas dienu.
6. pants
Šī regula stājas spēkā tās publicēšanas dienā Eiropas Kopienu Oficiālajā Vēstnesī.
To piemēro produktiem, ko uzglabā ārpus tās dalībvalsts teritorijas, kuras jurisdikcijā atrodas tā intervences aģentūra, kuras rīcībā ir minētie produkti, neatkarīgi no uzglabāšanas sākuma datuma.
Briselē, 1977.gada 4. augustā

Labels: 2
3
17
6